**Mission Possiblen ja Pienimmän parhaaksi -projektin esittely** (kesto ~ 25 minuuttia, \* = animaatio)

Diakohtaiset selitykset:

**1. Mission Possible (kansi)**

*Aloitussivu, ei tekstiä.*

**2. Apua ja evankeliumia + Mission Possiblen motto**

Mission Possible on kansainvälinen kristillinen lähetys- ja avustusjärjestö. Olemme tehneet pitkäjänteistä työtä Itä-Euroopan hädänalaisten lasten, nuorten ja perheiden hyväksi jo yli 45 vuotta. Järjestömme nimi ”Mission Possible” tarkoittaa ”mahdollista tehtävää”. Uskomme, että mahdottomiltakin tuntuvat asiat voivat tulla mahdollisiksi, ja olemme työssämme kokeneet näin tapahtuvan lukuisten ihmisten ja asioiden kohdalla.

\*x2 Oikeaan aikaan annettu apu voi pelastaa koko loppuelämän. Tämä on yksi työmme kantavista ajatuksista. Kuvan poika on tästä yksi elävä esimerkki. Hänen nimensä on Sasha ja hän asuu Venäjällä. Tänä päivänä Sasha on jo aikuinen mies, jolla on omia lapsia, mutta kuvanottohetkellä hän oli 5-vuotias. Hän eli päivät yksin kaduilla ja kerjäsi ruokansa tai etsi sitä roskiksista. Yöt hän nukkui kosteassa ja homeisessa kellarissa päihderiippuvaisen äitinsä kanssa, joka ei kyennyt huolehtimaan hänestä.

Mission Possiblen katupartio löysi Sashan ja hän pääsi yhteen turvakodeistamme. Sasha sai uuden mahdollisuuden. Oikeaan aikaan annettu apu pelasti koko hänen loppuelämänsä.

**3. Kaikella on aikansa**

*”Kaikella on aikansa, joka asialla taivaan alla…”* Mailla ja kansoilla on erilaisia aikoja ja vaiheita. Nämä vaiheet ovat vaikuttaneet myös Mission Possiblen työhön, joka on historian eri käänteissä muuttanut muotoaan vastatakseen kunkin ajan tuomiin haasteisiin ja tarpeisiin.

\* Alun perin Mission Possiblen työ alkoi Neuvostoliiton ja Itä-Euroopan vainotun seurakunnan tukemisesta. Työn keskiössä oli \* raamattujen ja kristillisen kirjallisuuden salakuljettaminen ja levittäminen. Salakuljetimme \* painokoneenkin pieninä osina rajan yli.

Rautaesiripun murruttua ja rajojen avauduttua alkoi vahva seurakunnan varustamisen aika. \* Veimme entisen Neuvostoliiton alueelle yli 4 miljoonaa Uutta testamenttia ja muuta kirjallisuutta ja koulutimme tuhansia \* pyhäkoulunopettajia ja seurakuntatyötekijöitä. \* Venäjälle syntyi satoja uusia seurakuntia ja työ laajeni myös \* Ukrainaan, Bulgariaan ja Albaniaan.

**4. Katulapsityö alkaa**

1990-luvun alussa rautaesiripun murtuminen ja Neuvostoliiton hajoaminen ravistelivat maailmaa ja synnyttivät Venäjälle valtavan katulapsiongelman. Kaduilla oli satojatuhansia kodittomia lapsia. Liiman haistelu, huumeet ja alkoholin väärinkäyttö oli kovassa katuelämässä yleistä ja tuhosi monen lapsen elämän.

Vuonna 1995 nykyinen toiminnanjohtajamme Ignat ”Ivo” Ivanov näki Moskovan rautatieasemalla pienen likaisen katupojan, jonka pitelemässä pahvilapussa luki ”Minun on nälkä”. Tuo kohtaaminen jätti voimakkaan jäljen Ivon sydämeen ja oli alkusysäys Mission Possiblen tekemälle katulapsityölle.

Uusi työ alkoi tyhjästä. Tuossa vaiheessa Ivo ja hänen suomalainen vaimonsa Mirjami perustivat Mission Possiblen suomalaisen yhdistyksen, jonka kautta katulapsityöhön alettiin kerätä vaatteita ja varoja.

**5. Katupartiot**

Työ alkoi katupartiotyönä. Alku oli hyvin vaatimaton. Jaoimme katulapsille voileipiä, veimme heille lämpimiä vaatteita ja kuumaa keittoa ja kuljetimme heitä kerran viikossa kylpyyn. Tämä lievitti katulasten hätää, mutta ei tuonut pysyvää apua. Elämä kadulla ja viemäreissä oli kovaa. Tajusimme nopeasti, että näille lapsille on saatava koti.

**6. He asuvat meidän näyssämme**

Niin syntyi unelma ja näky turvakodista, jonne lapset pääsisivät asumaan. Unelma toteutui ja ensimmäinen Mission Possiblen turvakoti perustettiin Moskovaan vuonna 1998.

Jokainen turvakotimme on ollut alussa liki mahdottomalta tuntuva haave. Niin tämä suurin turvakotimmekin Jekaterinburgissa, Länsi-Siperiassa. \* Mutta mahdottomasta on tullut totta ja oikea koti jo lukuisille lapsille. Voisi sanoa, että \* nämä lapset ”asuvat meidän näyssämme”!

Tänä päivänä meillä on \* yhteensä 14 turvakotia ja toimintakeskusta, jotka antavat vuosittain kodin sadoille heitteille jätetyille lapsille.

**7. Diana**

Turvakotiemme lapset tulevat hyvin vaikeista ja jopa hirvittävistä tilanteista ja olosuhteista. Heillä jokaisella on oma surullinen tarinansa.

Diana oli yksi ensimmäisistä lapsista. Hän joutui jo alle 10-vuotiaana Moskovan kaduille äitinsä ja veljensä kanssa. He kävivät katupartiollamme syömässä. Diana joutui rikollisjoukon orjaksi, mutta veli pelasti hänet metsäleiristä. Pelokkaat lapset tulivat turvakotiimme, joka oli juuri avattu.

Diana kasvoi aikuiseksi turvakodissamme. Hän menestyi hyvin koulussa ja vartuttuaan hän meni naimisiin Sergein kanssa, joka vapautui päihteistä ja tuli uskoon kuntoutuskeskuksessamme. He ovat asuneet jo monta vuotta Kaliforniassa, jonne he muuttivat ollakseen mukana työssä venäläisille maahanmuuttajanuorille perustetussa kuntoutuskeskuksessa. Heillä on kolme suloista lasta.

Turvakotityömme alku oli kuitenkin vaikea. Taloudelliset haasteet olivat suuria, lasten tilanteet vaikeita ja viranomaiset häiritsivät jatkuvasti työtä erilaisilla vaatimuksilla. Esim. eittiöveitsissä piti olla puiset kahvat, ei muoviset, ja muuta vastaavaa. Kuitenkin lasten hätä ja muutos auttamiemme lasten elämässä saivat meidät jatkamaan työtä ja rukousta.

**8. Minä johdatan heitä…**

Mutta sitten Jumala lähetti tukea työllemme aivan odottamattomalta taholta. Kuningatar Silvian avustussäätiö sai tietää työstämme. Kun Ruotsin kuningaspari vuonna 2001 tuli valtiovierailulle Venäjälle ensimmäistä kertaa 23 vuoteen, kuningatar Silvia halusi tulla käymään Moskovan turvakodissamme! Kaikkien työssä koettujen haasteiden ja viranomaisten vastustuksen jälkeen työntekijöistämme tuntui hyvin epätodelliselta, kun kuningattaren saattue ajoi turvakodin pieneen pihaan ja pian katulapset saivat tavata oikean kuningattaren. Hetken turvakotimme paistatteli valtakunnallisen huomion keskiössä. Tämä kuninkaallinen valtiovierailu päätti viranomaisten häirinnän.

Meille kuningattaren vierailu oli valtava rohkaisu, ihmeellinen Jumalan johdatus ja rukousvastaus, \* joka oli enemmän kuin olimme osanneet edes pyytää tai ajatella. Työmme arki on jokapäiväistä uskollista aherrusta, varojen ja tarvikkeiden etsimistä ja sitkeää vaivannäköä, mutta toisinaan Jumala yllättää yli odotusten. Turvakotityömme alkoi tyhjästä, mutta Jumala on tehnyt mahdottomasta totta ja aina kun olemme tarvinneet uutta turvakotirakennusta, Hän on lähettänyt varat tavalla tai toisella.

**9. Työn laajuus**

Vuosien mittaan Mission Possiblen työ on kasvanut ja laajentunut niin määrällisesti kuin sisällöllisestikin. Työn kohdemaita ovat Venäjän lisäksi Bulgaria, Ukraina, Albania ja Moldova. Työmme perusperiaatteena on, että autamme paikallisia ihmisiä tekemään tätä työtä ja toimimme yhteistyössä paikallisseurakuntien kanssa. Tällä hetkellä meillä on noin 65 paikallista työntekijää ja yli 450 vapaaehtoista.

**10. Saavutamme joka vuosi tuhansia**

Mission Possiblen tekemän työn kautta autetaan joka vuosi tuhansia lapsia, nuoria ja aikuisia. Tämä kuva on Jekaterinburgin turvakodin henkilökunnasta ja asukkaista.

**11. Monimuotoiset työmuodot**

Teemme työtä kohteissamme monenlaisten työmuotojen kautta. Seuraavaksi niistä vähän lisää.

**12. Perhetyö ja päihdekuntoutustyö**

Lasten lisäksi haluamme auttaa heidän perheitään. Teemme viikoittain kotikäyntejä kymmeniin kriisiperheisiin. Viemme niihin ruokaa ja vaatteita, autamme käytännön asioissa ja pyrimme eri tavoin tukemaan perheiden lapsia ja vanhempia. Monet näistä perheistä ovat yksinhuoltajaäitien perheitä.

Useimmiten kriisiperheiden ongelmien ja turvakoteihimme tuotujen lasten taustalla on päihteiden väärinkäyttöä. Siksi olemme perustaneet kuntoutuskeskuksia, missä koko perhe saa apua ongelmiinsa. On upeaa, kun heitteille jätetty lapsi pelastuu ja pääsee turvakodissa takaisin kiinni elämään, mutta vielä upeampaa on, kun koko perhe pelastuu.

**13. Tanja – autettavista on tullut auttajia!**

Suuri ilonaihe ja ihme on myös se, kun entisestä autettavasta tulee auttaja. Tämä on hyvin monen työntekijämme ja vapaaehtoisemme tarina. Iso osa heistä on entisiä alkoholisteja, narkomaaneja ja slummien asukkaita, jotka itse ovat saaneet avun oikeaan aikaan. Yksi heistä on kuvassa oleva Tanja. Hän tuli 36-vuotiaana 9-vuotiaan Simeon-poikansa kanssa kuntoutuskeskukseemme.

Tanjalla oli psyykkisiä on ongelmia ja päihdeongelmia ja hänen narkomaanimiehensä oli yrittänyt tappaa hänet. Myös Simeonilla oli alussa psyykkisiä ongelmia. Hän oli nähnyt kaikki kauheudet kotona. Hän vietti mahdollisimman paljon aikaa kaduilla poissa kotoa ja tuli vain yöksi kotiin.

Aika Asbestin kuntoutuskeskuksessa muutti tämän perheen elämän täysin. Tanja tuli uskoon ja sekä äiti että poika saivat tarvitsemaansa apua ja löysivät rauhan elämäänsä. Viisi vuotta sitten Tanjasta tuli Asbestin keskuksemme työntekijä. Hän opettaa äitejä laittamaan ruokaa ja ruokkimaan lapsiaan, hoitaa varastoa ja organisoi avustusten jakoa kymmenille perheille. Tanja valmistui keväällä 2019 sosiaalialan työntekijäksi. Hän on käynyt myös HIV-kurssin, tekee HIV-testejä ja auttaa ja valvoo tartunnan saaneita äitejä ja lapsia keskuksessamme.

**14. Soppakeittiöt ja lukuopetus**

Bulgarian slummikylissä asuvat Euroopan köyhimmät ihmiset, romanit, joita arvioidaan olevan Itä-Euroopan alueella yli 10 miljoonaa. Elämä slummikylissä on monin tavoin haasteellista ja elinolosuhteet hyvin alkeelliset. Monessa talossa on maalattia ja yleensä vain yksi huone, jossa asuu koko monihenkinen perhe.

Kurjuus korostuu erityisesti talvella, kun ruokaa on vaikeampi saada ja kylmyys, kalsea kosteus ja nälkä koettelevat etenkin perheiden pienimpiä ja heikoimpia. Lapset sairastavat paljon eivätkä kaikki heistä aina selviä talven yli. Soppakeittiöiden kautta torjumme nälkää ja tarjoamme joka päivä lämpimän aterian useiden slummikylien lapsille.

Romanislummien haasteena ovat myös tietämättömyys, haitalliset perinteet ja koulutuksen puute. Haitallisia perinteitä ovat mm. tyttöjen naittaminen hyvin nuorina, 13-16 vuotiaina, jolloin heistä tulee äitejä liian varhain, sekä vähäinen arvostus koulunkäyntiä ja koulutusta kohtaan. Siksi teemme näissä kylissä myös luku- ja tukiopetustyötä sekä monenlaista valistustyötä.

**15. Leirit ja kerhot**

Järjestämämme leirit ja kerhot tavoittavat joka vuosi useita satoja lapsia ja nuoria. Niiden ohjelmassa on paljon mukavaa yhdessäoloa, monenlaista toimintaa sekä Raamatun opetusta. Leireillä ja kerhoilla on suuri vaikutus lasten ja nuorten elämään. Tässä joitakin heidän kommenttejaan:

* *\* ”Leiri teki tästä kesästä elämäni parhaan!”*
* *”Tykkäsin ruuista, raamattutunneista ja elokuvista. Ja leirinuotio oli tosi kiva. Suosikkini oli Talenttien ilta!”*
* *”Leiri oli erittäin koskettava. Se sai minut muuttamaan asenteitani ja ajattelutapaani. Se myös innosti minua lukemaan Raamattua.”*
* *”Tämä leiri oli ehdottomasti yksi hienoimmista kokemuksista, mitä minulla on ollut. Todellisia ystäviä, loputtomia pelejä, kiinnostavia taideprojekteja, opetusta, rukousta ja laulua. Ja huomio, mitä saimme Mission Possiblen tiimiltä. Se kaikki teki tästä leiristä unohtumattoman. Kiitos kaikille koko sydämestä!”*

**16. Pienimmän parhaaksi äitiyspakkausprojekti**

Yksi uusimmista työmuodoistamme on syksyllä 2016 aloitettu Pienimmän parhaaksi äitiyspakkausprojekti. Sen kautta autamme kriisitilanteissa olevia äitejä ja heidän pienokaisiaan Venäjällä sekä slummikylien perheitä Bulgariassa.

Pienimmän parhaaksi -äitiyspakkausprojektin tavoitteena on paremman tulevaisuuden rakentaminen. Sen esikuvana on suomalainen äitiyspakkaus, joka aikanaan toimi tienraivaajana suomalaisen äitiysneuvolatoiminnan kehittymiselle ja lapsikuolleisuuden vähenemiselle.

Äitiyspakkauksiin laitettavat vauvan vaatteet kerätään Suomesta. Pakkaukset kootaan Bulgariassa, missä niihin lisätään tarvittavat hygieniatuotteet sekä kirjallinen materiaali.

\* Äitiyspakkausohjelmassa on kuitenkin kysymys paljon enemmästä, kuin vain laatikollisesta vauvan vaatteita. Pitkällä tähtäimellä se on osa laajempaa ja syvempää muutosta.

**17. Avaa ovet ja antaa välitöntä apua**

Äidille ja pienokaiselle lahjaksi annettava äitiyspakkaus avaa oven avun viemiselle uusiin koteihin ja uusiin yhteisöihin.

Äitiyspakkaukset antavat välitöntä ja tärkeää apua äideille, joilla ei monestikaan ole edes perustarvikkeita vastasyntynyttä varten. Näin pakkaus turvaa pienokaisille paremman alun elämään.

**18. Opetusta, valistusta, tukea ja neuvontaa äideille**

Pakkauksen lisäksi äidit saavat opetusta, valistusta, tukea ja neuvontaa. Aiheita ovat mm. odotusaika, synnytys, vauvan hoito, hygienia, lasten yleisimmät sairaudet ja niiden hoitaminen, perhesuunnittelu ja vanhempien tehtävä ja vastuu kasvattajina.

Opetus tapahtuu seurakunnissa, joita olemme perustaneet slummeihin paikallisten lähiseurakuntien ja kyläläisten itsensä avustuksella. Seurakuntatila toimii yhteisön kokoontumistilana soppakeittiöstä erilaisiin opetustilaisuuksiin sekä lasten kerhoihin ja jumalanpalveluksiin asti. Äitejä perheineen kutsutaan mukaan seurakunnan toimintaan ja seurakunnasta tuleekin slummiyhteisössä nopeasti toivon ja tarkoituksellisuuden välittäjä sekä toiminnan ja sosiaalisen elämän keskus.

**19. Ytimessä evankeliumi**

Kaiken tekemämme työn ytimessä on osoittaa konkreettisella tavalla Jumalan rakkautta ja välittää evankeliumin sanomaa toivosta, muutoksen mahdollisuudesta ja uudesta elämästä. Kuvassa näkyvä rannekoru on yksi väline, jonka riipusten avulla kerromme evankeliumin sanoman äideille ja opetamme heidät kertomaan sen myös omille lapsilleen.

\* Todellisen ja kestävän muutoksen suunta on aina sisältä ulospäin. Ulkoinen apu - kuten äitiyspakkaus tai ruoka – tuo välitöntä apua sen hetkisiin tarpeisiin, mutta se ei tuo pysyvää muutosta. Evankeliumin sanoman synnyttämä usko uudistaa ihmisen sisältäpäin, antaa elämälle suunnan ja tarkoituksen ja herättää uudenlaisen vastuuntunnon ja halun toimia moraalisesti oikein.

**20. Muutos on mahdollinen!**

Tämä kuva on otettu Pevtsiten slummikylän seurakunnasta. Kuvan etualalla oleva tyttö on 14-vuotias Ani. Hänen ja hänen perheensä tarina kertoo evankeliumin muuttavasta voimasta*. (Voit kertoa Anin tarinan lukemalla sen tästä tai näyttämällä Anista kertovan lyhyen videon, joka löytyy materiaalipankista www.mp.org/fi/esittelymateriaalit.)*

Anin isä, Dantsho, syntyi aikanaan erääseen toiseen köyhään slummikylään. Slummin kova todellisuus tuli hänelle tutuksi pienestä pitäen. Sitten Mission Possible aloitti työn Dantshon kotikylässä. Talven kylminä kuukausina hän sai joka päivä syödä lämpimän aterian soppakeittiössä ja hän alkoi käydä myös pyhäkoulussa kylään perustetussa seurakunnassa. Siellä hän sai kuulla Jeesuksesta ja usko syntyi hänen sydämeensä.

Dantshon varttuessa hänen sydämeensä juurtunut usko muovasi hänen arvojaan, asenteitaan ja elämäänsä. Hän halusi myös jakaa löytämästään muille. Useita vuosia sitten Dantsho muutti Pevtsiten slummikylään, meni naimisiin ja sai kolme lasta, joista Ani on vanhin. Hänen omat lapsensa opettivat hänet lukemaan ja Dantshosta tuli Pevtsiten slummikylän pastori.

Isän usko on ollut merkittävä vaikuttaja Anin elämässä monin tavoin. Ani on saanut kasvaa turvallisessa kodissa, jossa vanhemmat ovat huolehtineet lapsistaan parhaansa mukaan. Häntä on myös kannustettu käymään koulua, opiskelemaan ja hankkimaan ammatin. Eikä Anin tarvitse pelätä, että hänet naitetaan liian nuorena tai väkisin, vaan hän saa kasvaa rauhassa aikuiseksi. Ani on myös saanut kokea Jumalan vastaavan rukouksiin. Hänellä oli synnynnäinen sydänvika, jonka Jumala paransi, kun hänen puolestaan rukoiltiin.

Ani ja monet muut slummien lapset pääsevät kesäisin mukaan Mission Possiblen järjestämille leireille. Muutama vuosi sitten Ani ja hänen ystävänsä Bogomila saivat leirillä sydämelleen aloittaa pyhäkoulun kotikylässään. Kylän lapset tulivat innolla mukaan. Pyhäkoulussa on leikitty, pelattu, leivottu, laulettu, tanssittu, vietetty syntymäpäiväjuhlia ja tietysti opittu lisää Jumalasta ja Raamatusta. Hyvä sanoma on tavoittanut lasten sydämet ja he ovat saaneet hyviä rakennusaineita elämäänsä varten.

Anin perhe ei enää asu slummissa, sillä muutama vuosi sitten Anin vanhemmat saivat säästetyksi sen verran rahaa, että he pystyivät ostamaan perheelle asunnon läheisestä kylästä. Mutta he eivät ole unohtaneet entistä kotiaan ja sen asukkaita, vaan koko perhe tekee aktiivisesti työtä Pevtsiten ja muidenkin slummien asukkaiden hyväksi.

\* Muutos on mahdollinen - yksi sydän ja yksi elämä kerrallaan. Ihmiseltä ihmiselle ja sukupolvelta toiselle. Entisistä autettavista kasvaa toisten auttajia, hyvä moninkertaistuu ja muutos ulottuu myös tuleviin sukupolviin.

**21. Ester**

Pikku-Ester on yksi hyvä esimerkki muutoksen moninkertaistumisesta. Hänen vanhempansa, Maria ja Plamen (pikkukuvassa), ovat syntyneet ja kasvaneet slummissa, kuten myös heidän vanhempansa. Esterin tarina tulee kuitenkin olemaan toisenlainen. Hänen vanhempansa ovat Jumalan ja Mission Possiblen tekemän työn avulla päässeet pois slummista. He asuvat siistissä talossa läheisessä kylässä ja suunnittelevat avaavansa pienen kaupan kadun varteen rakennukseen, jota he parhaillaan remontoivat. Pikku-Ester on sukunsa ensimmäinen, jonka ei ole tarvinnut syntyä ja kasvaa slummissa, kuten hänen vanhempiensa ja sitä edeltävien sukupolvien.

**22. Haluatko kuulla lisää?**

Haluatko kuulla lisää tosielämän kertomuksia muutoksesta ja siitä, miten mahdottomasta voi tulla totta? Jos haluat, niin voit tilata itsellesi Mission Possiblen maksuttoman uutislehden. Lehti ilmestyy joka toinen kuukausi. *(Tässä vaiheessa voit halutessasi näyttää lehden tilauslistaa ja laittaa sen vaikka kiertämään. Tilauslista on tulostettavissa materiaalipankista. Ota kännykälläsi kuva täytetystä tilauslistasta ja lähetä se numeroon 045-8990890.)*

**23. Miten voin olla mukana auttamassa?**

Auta meitä auttamaan! Seuraavaksi annamme joitakin vinkkejä, miten voit olla mukana auttamassa.

**24. Rukoile työn puolesta**

Rukous raivaa tietä sinne, missä sitä ei vielä ole. Se muokkaa myös rukoilijan omaa sydäntä. Voit rukoilla työmme eri kohteiden, autettavien ihmisten sekä työntekijöidemme ja vapaaehtoisten puolesta. Vuosien aikana olemme saaneet kokea Jumalan täsmällistä johdatusta ja toisinaan suoranaisia ihmeitäkin vastauksena rukouksiin. (0:27)

**25. Tue työtä taloudellisesti**

Auttamiseen tarvitaan varoja ja siksi työn taloudellinen tukeminen on yksi tärkeä tapa olla mukana. Voit tehdä kertalahjoituksen tai ryhtyä säännölliseksi kuukausitukijaksi, mikä mahdollistaa pitkäjänteisen ja kestävän työn tekemisen.

**26. Kokoa ja lähetä vaatesetti vauvalle**

Kokoa itse tai ystäviesi kanssa äitiyspakkauksen vaatesetti. Ohjeet setin kokoamiseen löydät nettisivultamme. Vaatteiden tulee olla 50-80 senttisiä ja ne saavat olla käytettyjä, kunhan ne ovat siistejä ja hyväkuntoisia. Tämä on erityisen tärkeää, sillä äitiyspakkaus on saajalleen lahja, joka kertoo, että hän ja hänen pienokaisensa ovat arvokkaita.

*(Voit näyttää videon vaatesetin kokoamisesta.)*

**27. Osta Mission Possiblen tukituotteita**

Voit tukea Mission Possiblen työtä ostamalla tukituotteitamme. Tarjolla on mm. erilaisia kortteja, koruja ja käyttöesineitä. Voit myös lahjoittaa tuotteita myyntiin, esim. kauniita käsitöitä.

**28. Kerro kaverille**

Ilman työmme tukijoita ja vapaaehtoisia Mission Possiblen työtä ei olisi. Kukaan ei kuitenkaan voi olla mukana sellaisessa, mistä ei ole koskaan kuullut. Siksi tiedon levittäminen on hyvin tärkeä tapa tukea Mission Possiblen työtä. Suurin osa työmme ystävistä on tullut mukaan siten, että joku heidän tuttavansa on kertonut heille työstämme.

Tehokkaimmin tieto leviää ihmissuhdeverkostojen kautta. Voit kertoa työstämme ystävillesi kasvotusten, sosiaalisen median kautta, antamalla Mission Possiblen uutislehden tai vaikkapa järjestämällä ystävillesi hyväntekeväisyyskutsut.

**29. Tule mukaan vapaaehtoistyöhön**

Vapaaehtoistyö on erittäin arvokasta palvelutyötä lähimmäisten hyväksi. Se antaa paljon saajalleen, mutta myös antajalleen. Ilman vapaaehtoisia Mission Possiblen työ nykyisessä laajuudessaan ei mitenkään olisi mahdollista. Vuosien mittaan tuhannet vapaaehtoiset ovat omalla panoksellaan tehneet mahdottomasta mahdollista Itä-Euroopan hädänlaisten hyväksi. Ja tekevät tänäänkin. Sinäkin voit tulla mukaan itsellesi sopivalla tavalla.

**30. Mahdoton voi muuttua mahdolliseksi. Kiitos!**

Mahdoton voi muuttua mahdolliseksi. Sinunkin avullasi. Apusi menee varmasti perille. \* Kiitos!